6.  โครงการในอนาคต

  จากเป้าหมายหลักในการเป็นผู้นำในธุรกิจที่เกี่ยวข้องกับการรับจ้างผลิตเครื่องปรับอากาศภายในอาคาร
  (OEM)
  รวมถึงชุดชิ้นส่วนสำหรับเครื่องปรับอากาศภายในอาคารประเภทชุดท่อทองแดงสำหรับสารทำความเย็น
  และชุดชิ้นส่วนสำหรับเครื่องปรับอากาศภายในรถยนต์ประเภทชุดท่ออลูเนียม เพื่ออุตสาหกรรมต่าง
  ๆ เช่น อุตสาหกรรมชิ้นส่วนเครื่องปรับอากาศ อุตสาหกรรมรถยนต์
  และอุตสาหกรรมเครื่องทำความเย็น เป็นต้น
  ประกอบกับการที่ผู้บริหารเล็งเห็นว่าอุตสาหกรรมเครื่องปรับอากาศภายในอาคารมีแนวโน้มเติบโตตามการขยายตัวทางเศรษฐกิจของประเทศไทยในปีที่ผ่านมา
  รวมทั้งยังเป็นการมีวิสัยทัศน์ที่ก้าวไกลในการปรับตัว
  และเตรียมตัวสร้างความพร้อมของกลุ่มบริษัทในการแข่งขันในโลกการค้าเสรี
  กลุ่มบริษัทจึงมีการเตรียมความพร้อมเพื่อรองรับการขยายกิจการไปสู่ธุรกิจที่เกี่ยวข้องกับเครื่องปรับอากาศภายในอาคาร
  โดยมีโครงการดังนี้

1.  ในเดือนกันยายน 2550
    บริษัทได้ซื้อสินทรัพย์สายการผลิตเครื่องปรับอากาศภายในอาคารจากบริษัท ยอร์ค อินดัสเตรียล
    (ประเทศไทย) จำกัด ซึ่งมีที่ตั้งโรงงานอยู่ในเขตสิทธิพิเศษอุตสาหกรรมส่งเสริมการส่งออก
    (EPZ) ในนิคมอุตสาหกรรมแหลมฉบัง จังหวัดชลบุรี
    โดยบริษัทมีวัตถุประสงค์จะดำเนินการรับจ้างผลิตเครื่องปรับอากาศภายในอาคารให้แก่ลูกค้าซึ่งต้องการย้ายฐานการผลิตเครื่องปรับอากาศภายในอาคาร
    (OEM) มาที่ประเทศไทย และให้ประเทศไทยเป็นฐานเพื่อส่งออก
    โดยบริษัทได้กำหนดแผนการขยายกำลังการผลิตเครื่องปรับอากาศภายในอาคารจาก 0.8
    ล้านเครื่องเป็น 2 ล้านเครื่องต่อปี โดยได้ลงทุนซื้อสินทรัพย์ประมาณ 180 ล้านบาท
    (รายละเอียดส่วนที่ 2 ข้อ 5 สินทรัพย์ที่ใช้ในการประกอบธุรกิจ หัวข้อ 5.2.3
    เรื่องสัญญาซื้อขายสินทรัพย์ ) ทั้งนี้
    บริษัทคาดว่าจะต้องลงทุนซื้อเครื่องจักรสำหรับขยายธุรกิจชิ้นส่วนที่เกี่ยวข้องกับเครื่องปรับอากาศภายในอาคารเพิ่มเติม
    อาทิเช่น ธุรกิจคอยล์ โดยคาดว่าจะต้องใช้เงินลงทุนเพิ่มเติมอีกที่โครงการนี้ในเดือนเมษายน
    2551 ประมาณ 200 - 250 ล้านบาท โดยจะใช้เงินจากการเพิ่มทุนในครั้งนี้
    และเริ่มดำเนินการทดลองผลิตในเดือนพฤศจิกายน 2550
    และจะสามารถผลิตเชิงพาณิชย์ได้ในไตรมาสที่ 1 ของปี 2551
    ในเบื้องต้นบริษัทได้รับคำสั่งซื้อจากลูกค้าเจ้าของ แบรนด์ชั้นนำจากประเทศญี่ปุ่น ได้แก่
    Fujitsu โดยบริษัทจะดำเนินการรับจ้างผลิตเครื่องปรับอากาศภายในอาคารชนิด Window
    Type ยี่ห้อ Fujitsu เพื่อให้ลูกค้าส่งออกไปจำหน่ายยังต่างประเทศทั้งหมด
    นอกจากนั้นบริษัทคาดว่าในปี 2551
    จะได้รับคำสั่งประกอบเครื่องปรับอากาศภายในอาคารเพิ่มเติมจากเจ้าของแบรนด์เครื่องปรับอากาศสัญชาติอเมริกา
    เช่น NORDYNE, ESPITECH, POMPANETTE สัญชาติยุโรป เช่น GALLETTI
    และสัญชาติตะวันออกกลาง เช่น WESTAIR, WIND INDUSTRIES
    โดยลูกค้าสัญชาติตะวันออกกลางทางบริษัทจะได้รับคำสั่งซื้อเป็น Project
    อีกทั้งยังคาดว่าจะได้รับงานพัฒนาสินค้าให้แก่บริษัท TRANE บริษัทได้รับคำสั่งซื้อจาก
    บริษัทในประเทศแถบอเมริกาใต้ เช่น JCI, LG ซึ่งในขณะนี้อยู่ในช่วงการผลิตสินค้าให้แก่ LG
    โดยได้เซ็นสัญญาสั่งซื้อ 400,000 เครื่อง และอาจได้รับคำสั่งซื้อเพิ่มขึ้นในปี 2551

2.  บริษัทได้เข้าทำสัญญาเช่าที่ดินและอาคารโรงงาน เลขที่ 242/3,4 หมู่ที่ 6 ถนนเทพารักษ์
    ตำบลบางเพรียง อำเภอบางบ่อ จังหวัดสมุทรปราการ
    เพื่อขยายกำลังการผลิตชุดชิ้นส่วนท่อโลหะสำหรับเครื่องปรับอากาศภายในอาคาร
    และเพิ่มสายการผลิตโลหะแผ่นขึ้นรูปเพื่อรองรับลูกค้าแถบจังหวัดสมุทรปราการและพื้นที่ใกล้เคียง
    ทั้งนี้ เพื่อตอบสนองการขยายกิจการไปสู่ธุรกิจที่เกี่ยวข้องกับเครื่องปรับอากาศภายในอาคาร
    โดยบริษัทคาดว่าจะสามารถดำเนินการผลิตเชิงพาณิชย์ได้ภายในเดือน มกราคม 2551
    โดยได้ใช้เงินลงทุนไปแล้วจำนวน 38 ล้านบาท ซึ่งเป็นเงินจากเงินทุนหมุนเวียนของบริษัท

นอกจากนี้
กลุ่มบริษัทได้วางเป้าหมายในอนาคตในการขยายกิจการไปสู่ธุรกิจที่เกี่ยวข้องกับเครื่องปรับอากาศภายในอาคาร
และกลุ่มบริษัทจะสามารถดำเนินการผลิตชิ้นส่วนสำหรับเครื่องปรับอากาศได้เองประมาณร้อยละ 55
ของเครื่องปรับอากาศ 1 เครื่อง
(ปัจจุบันบริษัทสามารถดำเนินการผลิตชิ้นส่วนเครื่องปรับอากาศได้ประมาณร้อยละ 20
ของเครื่องปรับอากาศ 1 เครื่อง) (รายละเอียดตามส่วนที่ 2 ข้อ 3
การประกอบธุรกิจของแต่ละสายผลิตภัณฑ์ หัวข้อ 3.5
เรื่องการจัดการผลิตภัณฑ์และบริการ)โดยขยายกิจการไปสู่การผลิตชิ้นส่วนอื่น ๆ
ที่เกี่ยวข้องกับเครื่องปรับอากาศเพิ่มเติม อาทิเช่น ธุรกิจผลิตโลหะขึ้นรูป ธุรกิจฉีดพลาสติกขึ้นรูป
ธุรกิจผลิตคอยล์ เป็นต้น ซึ่งคาดว่าจะใช้เงินลงทุนรวมทั้งสิ้นประมาณ 400 - 450 ล้านบาท
โดยมีแหล่งเงินทุนมาจากการเพิ่มทุนและเงินกู้ยืมจากสถาบันการเงินบางส่วน
ซึ่งคาดว่าการขยายกิจการไปสู่ธุรกิจที่เกี่ยวข้องกับเครื่องปรับอากาศภายในอาคารครั้งนี้จะแล้วเสร็จในปี
2552 โดยมุ่งเน้นเพื่อลดต้นทุนการรับจ้างผลิตเครื่องปรับอากาศภายในอาคารเป็นหลัก
ซึ่งอาจเป็นการขยายสายกำลังผลิตเอง หรือโดยการร่วมทุนกับพันธมิตรชาวต่างประเทศ
ที่มีความรู้ความเชี่ยวชาญทางด้านเทคโนโลยีและความสามารถในการขยายการตลาด
เพื่อส่งผลให้แผนโครงการในอนาคตก่อให้เกิดประโยชน์สูงสุดต่อการดำเนินงานของกลุ่มบริษัท

อย่างไรก็ตามบริษัทอาจมีความเสี่ยงเกี่ยวกับการขยายสายการผลิตชิ้นส่วนท่อโลหะเพื่อรองรับการขยายการรับจ้างผลิตเครื่องปรับอากาศภายในอาคาร
(OEM) และความเสี่ยงในการดำเนินงานรับจ้างผลิตเครื่องปรับอากาศภายในอาคาร (OEM) ได้
จากโครงการในอนาคตตามข้อ 1 และข้อ 2 ข้างต้นได้
โดยอาจส่งผลกระทบให้การลงทุนในการขยายสายการผลิตครั้งนี้ไม่คุ้มค่ากับการลงทุน อย่างไรก็ตาม
ณ ปัจจุบัน บริษัทได้รับคำสั่งซื้อจากลูกค้าแล้วบางรายอาทิเช่น Fujitsu และ LG
และบริษัทได้มีการวางแผนการผลิตโดยการส่งพนักงานเข้าไปฝึกอบรมที่โรงงานลูกค้า
ประกอบกับลูกค้าก็จะได้จัดส่งผู้ตรวจสอบซึ่งเป็นผู้เชี่ยวชาญในการผลิตมาควบคุมดูแลกระบวนการผลิตอย่างใกล้ชิด
โดยสายการผลิตจะต้องมีการตรวจสอบจนมั่นใจว่า
สินค้าที่บริษัทผลิตมีคุณภาพทัดเทียมกับสินค้าที่ลูกค้าผลิต (รายละเอียดเพิ่มเติมส่วนที่ 2 ข้อ 1
ปัจจัยความเสี่ยง)